Juodiša
Juodiša, taip pat Skudutė – nedidelis upelis Šventosios upės baseine, bėgantis Molėtų rajone, Suginčių seniūnijos ribose, Gulbės kairysis intakas. Vandentakio kodas LR upių klasifikatoriuje – 12210759. Upelio ilgis – 5 km. Aukštupyje prateka Juodžio ežerą. Apjuosusi Skudutiškį iš pietų, toliau tėkmė natūralia vingiuota vaga nukreipta į vakarus, prateka nedidelį mišką su šventviete ir Skudutiškio koplyčia. Vyrauja kalvotas reljefas. Žemupyje kerta kelią  2805  Stacijava–Skudutiškis–Kaniūkai . Į Gulbę įteka jos kairiajame krante, už 1,3 km nuo jos žiočių. Gyvenvietės prie Juodišos: Skudutiškis, Emelinava, Pakaniūkė.